பெங்களூரை சேர்ந்த போலீஸ் கான்ஸ்டபிள் ஹனுமந்த். கடந்த வியாழக்கிழமை சர்ஜாபுர் சாலை அருகே உள்ள பிக் பஜார் பக்கத்தில் இரவுநேர பணியில் ஈடுபட்டிருந்தார். அப்போது நள்ளிரவு நேரத்தில் திடீரென ‘திருடன்’ ‘ திருடன் ’ என சத்தம் கேட்டிருக்கிறது. உடனே சுதாகரித்துக் கொண்ட ஹனுமந்த், நடந்த விஷயத்தை நொடிப்பொழுதில் புரிந்து கொண்டார். இருசக்கர வாகனத்தில் வந்த மர்ம நபர்கள் சிலர் ஒருவரின் மொபைல் போனை பிடுங்கிக் கொண்டு வேகமாக சென்றதை ஹனுமந்த் கண்டு சுதாரித்தார். உடனே நொடி பொழுதும் தாமதிக்காமல் தனது இருசக்கர வாகனத்தை எடுத்துக் கொண்டு வேகமாக கொள்ளையர்களை தூரத்திச் சென்றார் ஹனுமந்த். சுமார் 4 கி.மீ வேக பயணத்திற்கு பின் அருண் குமார் என்ற கொள்ளையனை மடக்கிப் பிடித்ததோடு அவரிடம் இருந்த மொபைல் போனையும் கைப்பற்றினார். ஆனால் அருண்குமாருடன் வந்த மற்றவர்கள் தப்பிச் சென்றுவிட்னர். யாரின் உதவியையும் எதிர்பார்க்காமல் துணிவாக சென்று கொள்ளையனை பிடித்தபோது ஹனுமந்திற்கு காயமும் ஏற்பட்டுள்ளது. தற்போது மருத்துவமனையில் அனுமதிக்கப்பட்டுள்ள அவர் சிகிச்சை பெற்று வருகிறார்.